钦定古今图书集成/理学汇编/文学典/第078卷 > 黄伯思
## 钦定古今图书集成/理学汇编/文学典/第078卷 > 黄伯思

按《宋史文苑传》：“伯思字长睿，其远祖自光州固始徙
闽，为邵武人。祖履，资政殿大学士。父应求，饶州司录伯思体弱如不胜衣，风韵洒落，飘飘有凌云意。自幼
警敏，不好弄，日诵书千馀言。每听履讲经史，退与他
儿言，无遗误者。尝梦孔雀于庭，觉而赋之，词采甚丽，
以履任为假承务郎。甫冠，入太学校艺，屡占上游。履”
将以恩例奏增秩，伯思固辞，履亦奇之。元符三年，进
士高等，调磁州司法参军，久不任，改通州司户。丁内
艰，服除，除河南府户曹参军，治剧不劳而办。秩满，留
守邓洵武辟知右军巡院。伯思好古文奇字，洛下公
卿家商、周、秦、汉彝器款识，研究字画体制，悉能辨正
是非，道其本末，遂以古文名家。凡字书讨论备尽。初，
淳化中，博求古法书，命待诏王著续《正法帖》。伯思病
其乖伪庞杂，考引载籍，咸有依据，作《刊误》二卷。由是
篆、隶、正、行、草、章草、飞白皆至妙绝，得其尺牍者多藏
弆。又二年，除详定九域图志所编修官，兼六典检阅
文字，改京秩。寻监护崇恩太后园陵使司，掌管笺奏。
以修书恩升朝列，擢秘书省校书郎。未几，迁秘书郎。纵
观册府藏书，至忘寝食，自《六经》及历代史书、诸子百
家，天官、地理、律历、卜筮之说，无不精诣。凡诏讲明前
世典章文物，集古器考定真赝，以素学与闻议论发
明居多，馆阁诸公自以为不及也。逾再考，丁外艰，宿
抱羸瘵，因丧尤甚。服除，复旧职。伯思颇好道家，自号
“云林子，别字霄宾。及至京，梦人告曰：‘子非久人间，上
帝有命，典司文翰’。”觉而书之。不逾月，以政和八年卒，
年四十。伯思学问慕扬雄，诗慕李白，文慕柳宗元。有
文集五十卷、《翼骚》一卷。二子：诏右宣教郎、荆湖南路
安抚司书写机宜文字，䚮，右从事郎、福州怀安尉裒。
伯思平日议论题跋为《东观馀论》三卷。